PNL nu a votat bugetul Capitalei propus de Nicușor Dan pentru acest an. După această decizie, PNL București a explicat și care au fost motivele pentru care nu a susținut proiectul bugetar.
PNL București nu a fost de acord cu proiectul de buget propus de Nicușor Dan. Pentru că bugetul Capitalei pe 2024 a fost blocat la vot, PNL și-a explicat decizia prin intermediul unui comunicat detaliat de presă.
PNL București, împotriva lui Nicușor Dan
Vineri, Consiliul General al Municipiului București nu a reușit să adopte bugetul pentru anul 2024, deoarece consilierii PNL au anunțat că nu susțin forma actuală a proiectului. Aceștia susțin că au motive întemeiate și că bugetul propus de Nicușor Dan este "o glumă proastă la adresa bucureștenilor".
După evaluarea bugetului propus de Primarul General, PNL București îndeamnă primarul Nicușor Dan să dezvolte "un proiect realist, fără pomeni electorale".
Bucureștenii neglijați de primarul Capitalei, susține PNL
"Este esențial să reorientăm bugetul astfel încât să reflecte interesele reale ale bucureștenilor, să stimulăm dezvoltarea și să ne asigurăm că fiecare leu investit contribuie la îmbunătățirea vieții în București. Propunerea actuală este departe de aceste obiective, fiind doar un nou exemplu de haos generalizat decât un plan pentru viitor. În loc să se concentreze pe necesitățile urgente ale cetățenilor, administrația actuală a intrat în campanie, în disperare de cauză întorcându-se la păcatele administrațiilor anterioare, care au considerat că pot să îi cumpere pe bucureșteni cu pomeni. Nu le-a mers și nici lui Nicușor Dan nu îi va merge.
Bugetul trebuie să ofere soluții eficiente la problemele majore cu care se confruntă bucureștenii, precum deficiențele sistemului de termoficare, congestionarea traficului și nivelul ridicat de poluare. Bucureștenii așteaptă acțiuni concrete, soluții practice care să le îmbunătățească calitatea vieții zilnice și să simtă că trăiesc într-o capitală europeană.
Intersecțiile mari rămân neglijate, iar cetățenii așteaptă an după an investiții semnificative în infrastructură. În loc să se implice activ în elaborarea planurilor de urbanism necesare pentru conectarea autostrăzii A0 cu orașul, Primarul General își petrece zilele prin tribunale, neînțelegând nici după mai bine de trei ani ce ar trebui să facă primarul Capitalei. Bugetul este risipit pe avocați care reprezintă Primăria în litigii, litigii pe care le pierde în mod constant. Este și o dovadă că Nicușor Dan nu este capabil să lucreze nici măcar cu echipa din instituția pe care o conduce. Există serviciu juridic în primărie, de ce să irosești zeci ce milioane de lei pe avocați când ai deja posibilitatea de a beneficia de consultanță?", spune Sebastian Burduja, președintele PNL București.
PNL explică de ce nu a votat bugetul Capitalei
Liberalii au anunțat și care au fost principalele motive care au stat la baza decziei lor.
Lipsa fondurilor pentru termoficare și transport
"Bugetul de 1 miliard lei alocat pentru termoficare este mult sub nivelul necesar. Datoriile Termoenergetica către ELCEN cresc constant, dar propunerile primarului pentru a le soluționa sunt inexistente.
Nicușor Dan refuză aprobarea fuziunii dintre ELCEN și Termoenergetica, deși este obligatorie pentru ca bucureștenii să aibă căldură și apa caldă constant și la standarde corecte.
După 3 ani și jumătate de mandat, sunt câteva mii de blocuri în care locuiesc sute de mii de bucureșteni care încă așteaptă să facă acel mult promis duș cu apă caldă. Fondurile alocate prin proiectul de buget sunt ca un plasture pus pe o rană deschisă care necesită intervenție chirurgicală. Nu au fost alocați toți banii pentru plata celor 100 de troleibuze Solaris, nu au fost alocați bani pentru amplasarea de adăposturi în stațiile STB. Primesc zeci de mesaje, oamenii au nevoie de aceste dotări. Fără bani alocați nu se pot face investițiile necesare", se arată în comunicatul transmis de PNL București.
Mai puține fonduri europene pentru Capitală
PNL București susține că, în comparație cu alte orașe din România, București nu beneficiază de fondurile europene și că edilului Capitalei îi "lipsește viziunea pentru atragerea esențială de fonduri europene".
"În toate municipiile conduse de primari liberali vedem cǎ o competiție acerbă pentru fondurile europene și că acestea constituie chiar și 30% din bugetul local. În schimb, PMB-ul și Nicușor Dan se feresc de ele. Cea mai MARE scădere o înregistrează sumele cheltuite pentru proiectele cu finanțare din Fonduri Externe Nerambursabile postaderare, pentru care s-au bugetat 86,2 milioane lei, deși în anul 2023 s-au cheltuit peste 1,2 miliarde pe această linie", se mai arată în comunicat.
Infrastructura nu mai primește bani
Un alt motiv invocat de liberali este lipsa finanțărilor proiectelor de infrastructură sau dezvoltare urbană. Printre lucrările care nu se află în proiectul lui Nicușor Dan ar fi și investiția în Prelungirea Ghencea:
"Pentru această investiția în Prelungirea Ghencea s-au cerut 46 milioane lei și s-au alocat doar 29 milioane lei. Este o lucrare care nu pare să reprezinte o prioritate pentru Nicușor Dan nici în ceasul al 12-lea, deși acolo și-a lansat campania. Oamenii care locuiesc în această zonă nu merită această lipsă de interes. Această lucrare trebuie finalizată urgent
Un alt proiect vechi, fără finalitate, unde nu s-au alocat toți banii este cartierul Henri Condă. Și aici lipsesc fondurile necesare. Nu s-au alocat bani pentru realizarea unei intrări în cartier-Strada Biharia unde sunt necesare exproprieri și nici pentru lucrări proiectare execuție drumuri, iluminat pentru partea de Voluntari a cartierului. Suma primită: 0 lei", anunță PNL București.
Bugetul Capitalei pentru "pomeni electorale"
La pol opus, fondurile Capitalei, susțin liberalii bucureșteni, s-ar duce către propaganda personală a lui Nicușor Dan.
"Actualul primar își face campanie electorală din banii bucureștenilor. Cea mai mare creștere procentuală a cheltuielilor prognozate pentru anul 2024, comparativ cu execuția anului 2023, poate fi observată în cazul asistenței sociale, pentru care bugetul propus este de 566,74 milioane lei, în timp ce în anul 2023 s-au cheltuit numai 1,55 milioane pentru această linie bugetară. De ce timp de trei ani de zile ați refuzat să continuați să plăți voucherele fostului primar, dar în an electoral, ați găsit brusc bani să alocați? Ați criticat voucheriada fostului primar, dar în an electoral se pare o metodă foarte bună de campanie.
Un million de lei cheltuieli pentru presă - De ce atât de mulți bani alocați pentru publicitate în an electoral? Este doar o coincidență sau și aici v-ați inspirat de la doamna Firea, expertă în cumetrii și pomeni electorale?
Când se va aproba bugetul Capitalei
Liberalii au spus că singura condiție impusă pentru a vota bugetul Capitalei este să fie rezolvate cele patru probleme enumerate:
"Îi solicităm lui Nicușor Dan să revină urgent cu proiectul de buget, alcătuit pe principii corecte, după ce rezolvă cele patru probleme majore pe care Partidul Național Liberal le-a sesizat. Să nu îndrăznească să-i șantajeze pe bucureșteni cu acest buget, pentru că noi nu vom gira niciun fel de compromis," a concluzionat Sebastian Burduja, Președintele PNL București.